recursal/SuperWikiNEXT-32B huggingface dataset:
**אהבה בין הדקלים** הוא ספר לילדים ולנוער. הספר נכתב על ידי סמי מיכאל לראשונה בעברית. הסיפור מתרחש בבגדד של 1947 ומסופר מנקודת מבטם של לואיז וסעיד.

תקציר העלילה
------------

הספר "אהבה בין הדקלים" מספר את סיפור האהבה הלא צפוי בין סעיד, תלמיד תיכון יהודי שמרבה להיכנס לצרות, ללואיז, נערה יהודייה ומפונקת בת למשפחה עשירה. במקביל לסיפור האהבה, עולה האנטישמיות בבגדד ומצבם של היהודים מידרדר. סעיד וחבורתו מתגייסים למחתרת "ההגנה" ומוצאים את עצמם במצבים שונים ומפתיעים. לבסוף מחליטה החבורה לצאת למסע עלייה לארץ ישראל. חבורתו של סעיד נתקלת בתנאים קשים יותר מהמצופה, ולכן הם מחליטים לחזור לבגדאד. אחרי זמן קצר, סעיד מחליט לצאת לבדו למסע לעבר ארץ ישראל.

במקביל לכך מגיעים לואיז אמה לביתו של "אבו סלים" איש עשיר כקורח וחבר טוב של סבה של לואיז. סבה של לואיז מחליט להישאר בבגדאד האנטישמית כדי לייצב את עסקיו ולשמור על רכושו. אמה של לואיז נישאת ל"אבו סלים". סבה של לואיז רואה כי אין זו אפשרות עוד להישאר בבגדאד ומשתמש בחתונה של הבת שלו כתירוץ לצאת מהעיר.

לבסוף בדרכו לישראל מגיע סעיד לבית קברות סמוך לביתו של "אבו סלים" שם פוגש את משרתת ביתו פהימה. פהימה מביעה בפניו את אהבתה והוא מקבל אותה בחיוב. ערב טיסתם של פהימה וסעיד לישראל מגיעה לואיז לבית הקברות בחיפושיה אחר סעיד. היא נכנסת לביתן בו ישן סעיד ואף פוסעת צעדים אחדים ממנו אך בידיעה שלעולם לא יוכלו להיות ביחד היא עוזבת את הביתן וחוזרת לביתו של "אבו סלים".

רקע היסטורי
-----------

בשנת 1933 מצבם של היהודים בעיראק הידרדר והחלה תעמולה אנטישמית ונאצית במדינה. מצבם של יהודי עיראק המשיך להידרדר, וב-1941 הגיע לשיא. לאחר שהבריטים השתלטו מחדש על עיראק התחיל הפוגרום ביהודי בגדד בשם הפרהוד, שבמהלכו נרצחו 179 יהודים, 2,118 נפצעו, 242 ילדים היו ליתומים ונבזז רכושם של כ-50,000 יהודים. בשנת 1945 חוקק חוק שהגביל משמעותית את זכויות היהודים בעיראק. בעקבות אירועים אלו, הואצה התפתחותה של הציונות בעיראק אשר הייתה מחוץ לחוק והוקמה המחתרת הציונית, אשר פעלה להעלאת יהודי עיראק לארץ ישראל.

דמויות
------

* סעיד - אח של נאג'י, מאוהב בלואיז
* לואיז - אחות של אדואר, מאוהבת סעיד
* אפרים - חבר של סעיד
* ג'מיל - חבר של סעיד
* פהימה - משרתת, מאוהבת בסעיד אך הוא לא אוהב אותה
* סבא - סבא של לואיז ואדואר, מיליונר
* נאג'י - אח של סעיד, נמצא במחתרת
* אמא - אמם של לואיז ואדואר
* אדואר - אח של לואיז

הערות שוליים
------------

1. 1 2  סמי מיכאל, **אהבה בין הדקלים**, דומינו, 1990
2. ↑  אהבה בין הדקלים - המשימה העפלה, באתר סימניה
**ג'ובה** או **דזשובע גֻ'בָּה** (מקורה בשפה הערבית **جبة**; גם: **ז'ופיצע**), היא כיום מילה המתארת מעיל. הג'ובה נהוג כיום אצל חסידים בירושלים.

מקור הג'ובה
-----------

חסיד לבוש ג'ובהג'ובה או ז'ופן הוא מעיל עליון שלבשו הגברים הפולנים מכל שכבות החברה החל מסוף המאה ה-16.[דרוש מקור] אך כיום בגד זה לא נלבש על ידי חצרות פולין. הוא פריט לבוש (שאיננו חובה ללבישה) בחסידויות ובקבוצות שנוטלות חלק בלבישת הלבוש החסידי ירושלמי, מבוססת על תלבושת הנהוגה באוכלוסייה הערבית.

שימוש בג'ובה כיום
-----------------

בימינו הג'ובה הוא מעיל חום שאין חובה ללובשו, כשלבישתו נהוגה בקרב כל חצרות ירושלים. הוא בגד מפואר ומהודר אך מחירו איננו גבוה בייחס למשמעות הלבישה שלו, ומשום שהוא איננו פריט לבוש חובה, אין זה מדאיג חסידים רבים שאין בבעלותם פריט לבוש זה. מלבד היותו לבוש פאר הג'ובה נחשב לאחד פרטי הלבוש הזוכים לבדיקה דקדקנית של שעטנז - דבר שהציבור החרדי (בפרט החסידים הירושלמים) מאוד בררני לגביו. בדיקה בררנית ודקדקנית זו גורמת לעליית המחיר בג'ובה.

את הג'ובה לובשים כלל חסידי ירושלים אשר נטלו על עצמם ללבוש את הלבוש המסורתי של היישוב הישן.

קישורים חיצוניים
----------------

* לבוש נשים בחברה החרדית, באתר מדריך אנשים בישראל

| לבוש חרדי |
| --- |
| ליטאים | מכנסים ארוכים • חולצה לבנה • חליפה קצרה • מגבעת קנייטש ובשבת עניבהנושאי משרות תורניות לובשים פראק ולעיתים גם הומבורגהנמנים עם חוג חזון איש (ואנשי ירושלים): חליפה ארוכה • מגבעת קנייטש או מגבעת עגולה |  |
| חסידים | **בימות החול:** מכנסים ארוכים (או קצר עם גרביים ארוכים שחורים, אצל חסידי גור הויזען אין די זאקען) • חולצה לבנה • חליפה ארוכה • מגבעת לבד עגולה או כובע סמט • גרטל**בשבתות וימים טובים:** מכנסים ארוכים (או קצר עם גרביים ארוכים לבנים) • חולצה לבנה • קפוטה • כובע פרווה (שטריימל או ספודיק אצל חסידי פולין). יוצאים מן הכלל הם חסידי חב"ד הלובשים סירטוק ומגבעת קנייטש |
| חסידים ירושלמים | אברקיים • ירמולקה • ג'ובה • קאפטן ירושלמי • געלע קאפטן • גרטל ירושלמי |
| יהדות חרדית |
שירות **חשבונית שכיר** הוא שירות שבו אדם, שאינו מעוניין להירשם ברשויות המס כעצמאי, מציג עצמו, בפיקציה רישומית, כשכיר של חברה המוציאה חשבונית מס על השירות שסיפק אותו אדם, ומשלמת לאדם משכורת, לאחר ניכוי המיסים ממנה. במקום קשר ישיר בין נותן השירות למקבל השירות, נוסף במסגרת זו גורם נוסף, שאינו תורם דבר לביצוע השירות, ובא לפתור בעיה פורמלית, שספק האם הוא פותר אותה. תמורת השירות של הוצאת חשבונית גובה החברה עמלה, כ-5% בדרך כלל.

השירות הוכרז והועלה לראשונה בשנת 1992, ובשנת 1995, לאחר שלוש שנות התנסות בפועל, נפתח כשירות ארצי על ידי חברת "החשבונית של השכיר בע"מ", שהוקמה לשם מתן שירות זה. במשך השנים נפתחו עוד לשכות שירות מסוג הזה, על ידי חברות ועוסקים פרטיים.

השירות בא לשחרר את העובד מהביורוקרטיה הכרוכה בהוצאת חשבונית מס (רישום במשרדי מס הכנסה, מע"מ והמוסד לביטוח לאומי, ניהול פנקסי חשבונות, הגשת דו"חות). כיוון שבמסגרתו נוסף מעסיק (מוציא החשבונית), השירות מצריך מתן מענה לשלל שאלות בתחום דיני העבודה.

המוסד לביטוח לאומי מתנגד לפעילות זו, שבה הוא רואה התחזות של עצמאי לשכיר, והגיש למשתמשי השירות תביעות לתשלום דמי ביטוח לאומי כעצמאיים. בית הדין האזורי לעבודה תמך בגישתו של המוסד לביטוח לאומי, ודחה בקשה של חברות חשבונית למתן פסק דין הצהרתי כנגד המוסד לביטוח לאומי, אשר יצהיר כי בין החברות לבין המשתמשים בשירותיהן התקיימו יחסי עובד-מעביד. על פסק דין זה הוגש ערעור לבית הדין הארצי לעבודה, אך הערעור נדחה.

רשות המיסים מתנגדת אף היא לפעילות זו, בנימוק שהוצאת חשבונית עבור עבודה או שירות שבוצעו על ידי אחר או ניכוי תשומותיו של אחר מהוות עבירת מס. בפסק דין של בית המשפט המחוזי בתל אביב נפסק שחברות המספקות שירות זה ומנהליהן אשמים בעבירות על חוק מס ערך מוסף, ועל המנהלים נגזרו עונשי מאסר וקנסות. בקשת רשות ערעור על הרשעות אלה ועל חומרת העונש נדחתה בבית המשפט העליון.

בעקבות זאת נסגרו רבות מלשכות השירות שכבר נפתחו, אך נותרו ספקי שירות המציעים של שירות "חשבונית שכיר".

קישורים חיצוניים
----------------

* אליצפן רוזנברג ואלפי שאולי, הוצאת חשבונית על חלטורה: מהלך חוקי?, באתר ynet, 7 ביולי 2013
* מעין מנלה, "פרילנסרים שעובדים עם חברות תלושי שכר ניזוקים מכל הכיוונים", באתר כלכליסט, 22 ביולי 2013
* הילה ויסברג, פרילנסרים שעבדו באמצעות חברות שכר: הביטוח הלאומי דורש עשרות אלפי שקלים, באתר TheMarker‏, 13 במרץ 2013

הערות שוליים
------------

1. ↑  עובד עצמאי המדווח כשכיר בחברה, באתר המוסד לביטוח לאומי
2. ↑  בל (ת"א) 5062/06 חברת במה ותקשורת בע"מ ואחרים נגד המוסד לביטוח לאומי, ניתן ב-13 מאי 2013
3. ↑  עבל (ארצי) 13632-06-13 ייעול שכיר בע"מ נגד המוסד לביטוח לאומי, ניתן ב-23 ביוני 2014
4. ↑  עפ (ת"א) 7366/09 מדינת ישראל / מס קניה ומע"מ ת"א נגד דב לוין ואחרים, ניתן ב-15 בספטמבר 2010
5. ↑  רע"פ 802/12 דב לוין ואחרים נ' מדינת ישראל, ניתן ב־10 ביוני 2013
6. ↑  החשבונית של השכיר - תוצאות חיפוש בגוגל
|  |
| --- |
| **אתיופיה** |
| סמל אתיופיה |
| ערך זה הוא חלק מסדרת**ממשל ופוליטיקה של אתיופיה** |
| * **חוקה**
* **נשיא**
	+ **מולטו טשומה**
* **מועצת השרים** 
	+ **ראש ממשלה**
		- **אבייה אחמד עלי**
* **האספה הפדרלית**
	+ **מועצת הפדרציה**
	+ **בית הנבחרים**
* **בית המשפט הפדרלי**
* **מדינות הפדרציה**
* **יחסי חוץ**
 |

**בית הפדרציה** (באמהרית: **የፌዴሬሽን ምክር ቤት** ובתעתיק לעברית: יאפאדרשין מאקיר בית) הוא הבית העליון משני הבתים של הפרלמנט האתיופי
המונה 112 חברים מ-69 קבוצות אתניות שונות. תפקידו של בית הפדרציה לצד בית הנבחרים, הוא לפקח על הממשלה ולפרש את החוקה.

מהות המועצה
-----------

מועצת הפדרציה הוקמה בעקבות החוקה האתיופית. מועצה זו באה לשמר את כוחם של הקבוצות האתניות הקטנות באתיופיה, ועל מנת שלא יתקבל חוק הפוגע באחת מהם. 

הבחירות למועצה הפדרלית מתקיימות כל חמש שנים, ועל פי החוקה האתיופית מי שבוחר את חברי המועצה הם בתי הנבחרים המקומיים של מדינות הפדרציה, או על פי החלטת אותה מדינה, על ידי אזרחיה שלה.

כוח
---

למרות שהיא הבית העליון, מועצת הפדרציה נחשבת לגוף פחות פורמלי מאשר הבית התחתון, בית הנבחרים. היא מדגישה יותר את מבנה הפדרציה האתיופית אשר מאחדת את הקבוצות השונות. עקב צורתה הפדרליסטית.

סמכויות מיוחדות המוענקות על פי החוקה רק למועצת הפדרציה:

* לפרש את החוקה האתיופית
* המועצה היא הסמכות העליונה שדנה בפרישה של כל אחד מהעמים המרכיבים את אתיופיה.
* המועצה היא זו שתהווה בורר בכל סכסוך בין מדינות הפדרציה.
* המועצה היא זו שמחליטה על התקצוב הפדרלי של כל אחד מהמדינות.
* התקציב הוא זה שמוגש קודם למועצה לעיון ולאחר מכן מוגש לבית הנבחרים.

על מנת לאשר חוק במועצת הפדרציה, יש צורך ברוב של יותר מחצי מחבריה. לאישור של חוק חוקתי יש צורך ברוב של שני שלישים מחבריה.

יושב ראש וחברי מועצת הפדרציה
----------------------------

לפי פרק שש בסעיף 61 לחוקת אתיופיה, על מועצת הפדרציה לבחור מבין חבריה יושב ראש. חלק מתפקידיו הרשמיים של יושב ראש מועצת הפדרציה כוללים ניהול דיונים והצבעות במליאה, ניסוח והצגת של נושאים לדיון, מתן הוראות והתייעצות עם הוועדות השונות של מועצת הפדרציה. 

### יושבי ראש

* דגפה בולה (10 באוקטובר 2005 - מכהן)

נציגים
------

במועצת הפדרציה יש 112 נציגים המייצגים 69 קבוצות אתניות שונות.

  

  


|  |  |  |  |
| --- | --- | --- | --- |
| **#** | **מדינה** | **נציגים** | **קבוצות אתניות** |
| 1 | תיגראי | 6 | 3 |
| 2 | עפר | 2 | 1 |
| 3 | אמהרה | 17 | 5 |
| 4 | אורומיה | 19 | 1 |
| 5 | הררי (מדינה)הררי | 1 | 1 |
| 6 | סומלי | 4 | 1 |
| 7 | בנישנגול-גומאז | 5 | 5 |
| 8 | מדינת האומות, הלאומים ועמי הדרום | 54 | 48 |
| 9 | גמבלה | 4 | 4 |
|  | **סך הכול** | **112** | **69** |

קישורים חיצוניים
----------------

* 

* אתר האינטרנט הרשמי של מועצת הפדרציה האתיופית (באנגלית ובאמהרית)

* האתר הרשמי של מועצת הפדרציה (באנגלית)
* מועצת הפדרציה מידע בסיסי (באנגלית)
סרט ורוד המציין תמיכה במאבק נגד סרטן השד
סרט ורוד וכחול המציין מאבק בסרטן השד אצל גברים
סרט מודעות ורוד על לוחית רישוי של מדינת מיין בארצות הברית, עם הכיתוב "גילוי מוקדם מציל חיים"
100 נשים ששרדו את מחלת סרטן השד נושאות סרט ורוד ענק ויוצרות את הסמליל למאבק בסרטן השד. האירוע התקיים בהפסקת משחק הפוטבול בין סנט לואיס ראמס ואריזונה קרדינלס ב-7 באוקטובר 2007
סרט ורוד בצעדה באצטדיון לציגרונד בציריך
**סרט ורוד** הוא סרט מוּדָעוּת בינלאומי בצבע ורוד המציין תמיכה במאבק נגד סרטן השד.

היסטוריה
--------

השימוש המתועד הראשון בסרט, בהקשר של סרטן השד, נעשה בסתיו 1991 כאשר במימון קרן סוזן ג. קומן (Susan G. Komen), חולקו סרטים ורודים למשתתפי מרוץ בניו יורק סיטי עבור ניצולות סרטן השד.

סרט ורוד אומץ כסמל הרשמי של סרטן השד בחודש המודעות הלאומי בשנת 1992, והוא נגזר של הסרט האדום המציין את המודעות והתמיכה למאבק באיידס. באותה השנה, אלכסנדרה פני, העורכת הראשית של מגזין בריאות הנשים "Self", ואוולין לאודר, ניצולת סרטן השד וסמנכ"ל חברת הקוסמטיקה אסתי לאודר יצרו סרטים להפצה בחנויות החברה בניו יורק.

סרט ורוד וכחול משמש לעיתים כדי לסמל סרטן השד אצל גברים, סוג נדיר יחסית. הסרט הוורוד והכחול תוכנן בשנת 1996 על ידי ננסי ניק, נשיא ומייסד קרן ג'ון ו. ניק המביאה למודעות כי "גם גברים יכולים לחלות בסרטן השד!".

הסרט הוורוד בתרבות
------------------

הסרט הוורוד זוכה לתהודה רבה, בייחוד במהלך חודש אוקטובר - חודש המודעות לסרטן השד.

במהלך השנים הוארו בורוד מונומנטים ואתרי תרבות בעולם, בהם: מגדל אייפל, מפלי ניאגרה, בית האופרה בסידני ופסל ישו הגואל בריו דה ז'ניירו.

בשנת 2008 הואר גשר המיתרים בירושלים באור ורוד, כדי לסמל את המאבק.

ב-15 באוקטובר 2010 הואר הבית הלבן בצבע ורוד למספר שעות כחלק מאירועי חודש המודעות לסרטן השד.

באוקטובר 2011 שחקני פוטבול מליגת ה-NFL לבשו כפפות, בנדנות וגרביים בצבע ורוד במהלך כל המשחקים שנערכו באותו החודש.

באוקטובר 2012 הואר באר מרים סמל העיר של נצרת. כדי לסמל את המאבק.

ראו גם
------

* סרט מודעות
* סרט מודעות סגול
* סרט מודעות צהוב

קישורים חיצוניים
----------------

ויקישיתוף מדיה וקבצים בנושא **סרט מודעות ורוד** בוויקישיתוף
* צבעי סרטי מודעות ומשמעותם באתר המסחרי Trinity London
* טבלת משמעות צבעי סרטי המודעות באתר המסחרי The Pin People

הערות שוליים
------------

1. ↑  "Evelyn Lauder, who created breast cancer's pink ribbon, dies at 75". *CNN*. 2011-11-13. נבדק ב-2011-11-13.
2. ↑  "About Our Ribbon". אורכב מ-המקור ב-2013-12-28. נבדק ב-1 בינואר 2011. `{{cite web}}`:  (עזרה)
3. 1 2  קרן בר לב, ‏גברים בוורוד: שחקני פוטבול למען מודעות לסרטן השד, באתר ‏מאקו‏‏, ‏16 בנובמבר 2011‏
4. ↑  קמפיין המודעות לסרטן השד של חברות אסתי לאודר מחבק את העולם בוורוד, עם המסר "עולם בוורוד. עולם ללא סרטן השד. ענדו סרט וורוד והשפיעו", לשנת 2008, באתר האגודה למלחמה בסרטן
5. ↑  מערכת וואלה‏, לרגל המלחמה בסרטן השד: הבית הלבן נצבע ורוד, באתר וואלה!‏, 15 באוקטובר 2010
**אנדראש הייזלר** (בהונגרית: **Heisler András**; בודפשט, 7 בינואר 1955) הוא מהנדס-כלכלן יהודי-הונגרי ומנהיג קהילתי מרכזי ביהדות הונגריה.

פעילותו בארגונים יהודיים
------------------------

* יושב ראש התאחדות הקהילות היהודיות בהונגריה (Mazsihisz)
* סגן נשיא הקונגרס היהודי העולמי
* לשעבר יושב ראש-שותף של הקרן לפעולה והגנה (הקרן היא ארגון יהודי לא-ממשלתי בהונגריה, שמטרתה לשקף את המגמות הדתיות והתרבותיות היהודיות העיקריות הפועלות בהונגריה על פי אסטרטגיה של זהות יהודית חיובית וארגון קהילתי).

ביוגרפיה
--------

אנדראש הייזלר נולד בבודפשט וגם למד שם. הוא פעיל בחיים הציבוריים היהודיים בבודפשט מאז 1985. נבחר למועצת בית הכנסת הגדול של בודפשט ברחוב דוהאני ב-1990, בה היה חבר עד 2011. ב-1993 הצטרף להתאחדות הקהילות היהודיות בהונגריה (Mazsihisz), וב-1995 נבחר להנהגת הקהילה היהודית של בודפשט (BZSH). הוא נבחר לסגן היושב ראש של Mazsihisz ב-1999 ולאחר מכן ליושב ראש ב-2003. הוא עזב את תפקידו וגם את הנהלת Mazsihisz ו-BZSH בשנת 2005. אחריו נבחר פטר פלדמייר. הוא חזר להנהלת MAZSIHISZ ב-2011 ונבחר ליושב ראש הארגון בפעם השנייה.

בשנת 2011 הוא קיבל את צלב האבירים של מסדר ההצטיינות ההונגרי, אותו החזיר באוגוסט 2016 בשל הענקת העיטור לז'ולט באייר (סופר ועיתונאי שמרן וימני קיצוני מקורב לראש ממשלת הונגריה ויקטור אורבאן ולמפלגת פידס השלטת).

בשנת 2023 טען הייזלר כי יש קשר הדוק בין ראשי חב"ד בהונגריה לבין ממשלת ויקטור אורבן, וכי זו מסייעת לחסידי חב"ד להשתלט על הקהילה היהודית בהונגריה ועל אתרי היהדות.

לקריאה נוספת
------------

* אנדראש הייזלר יושב ראש התאחדות הקהילות בהונגריה
* אנדראש הייזלר ב-hvg.hu
* אנדראש הייזלר ב-origo.hu
* אנדראש הייזלר הוא היושב ראש החדש של Mazsihisz, mno.hu, 27 ביוני 2013
* קורות חיים של אנדראש הייזלר באתר
* András Heisler WJC Vice-President (Hungary) President, Federation of Jewish Communities in Hungary

הערות שוליים
------------

1. ↑  הייתי גאה בפרס, אך איני מוכן להיות באותה קהילה, אפילו וירטואלית, עם ז'ולט באייר (בהונגרית)
2. ↑  אביר מור, ‏ראשי הארגון היהודי: "חב"ד הורסים את יהדות הונגריה", באתר "סרוגים", 9 במאי 2023.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: nb2017021756
* VIAF: 5063150943154326760000
* WorldCat: lccn-nb2017021756

 |
**ג'ון גרגורי בטיס** (באנגלית: **John Gregory Bettis**; נולד ב-24 באוקטובר 1946) הוא תמלילן אמריקאי. במקור הוא היה חלק מלהקת ספקטרום, שבה נכחו גם ריצ'רד וקארן קרפנטר. הוא כתב את המילים של "Top of the World", של לין אנדרסון והקרפנטרז. הוא כתב עוד כמה להיטים לקרפנטרז, ביניהם "Only Yesterday",‏ "Goodbye to Love" ו-"Yesterday Once More". מאוחר יותר, כתב להיטים לאמנים אחרים ביניהם מדונה ("Crazy for You"), מייקל ג'קסון ("Human Nature"), האחיות פוינטר ("Slow Hand"), דיאנה רוס ("When You Tell Me That You Love Me"), ג'ניפר וורנס ("Nights Are Forever"), פיבו ברייסון (אנ') ("Can You Stop the Rain"), ג'ורג' סטרייט ("Heartland"), רוני מילסאפ (אנ') ("Only One Love in My Life"), וברברה מנדרל (אנ') ("One of a Kind Pair of Fools"). בין היתר, כתב שירים עבור ויטני יוסטון וברברה סטרייסנד.

לבטיס יש כמעט 800 קרדיטים לשירים במסד הנתונים של ASCAP.

פרסים ועיטורים
--------------

בטיס היה מועמד לפרס אוסקר ולפרס גלובוס הזהב לשיר המקורי הטוב ביותר עבור "Promise Me You'll Remember" מתוך "הסנדק חלק שלישי" (1990). מועמדויות נוספות כוללות: מועמדויות לפרס גראמי לשיר ה-R&B הטוב ביותר ("Can You Stop the Rain") והשיר הטוב ביותר שנכתב לסרט קולנוע, לטלוויזיה או למדיה ויזואלית אחרת ("One Moment in Time", שיר הנושא של אולימפיאדת 1988). בטיס זכה בשני פרסי אמי: "Where There Is Hope" ו-"One Moment in Time" וקיבל מועמדויות לפרס אמי בקטגוריות המנגינה והכתיבה הטובות ביותר ("Swept Away" ו-"As Long as We Got Each Other"). הוא היה מועמד לשיר השנה של איגוד כותבי השירים של נאשוויל.

בשנת 2011, בטיס הוכנס להיכל התהילה של כותבי השירים וגם להיכל התהילה של כותבי השירים של נאשוויל.

חיים אישיים
-----------

ג'ון בטיס מתגורר בנאשוויל עם אשתו מרי וילדיו.

קישורים חיצוניים
----------------

* ג'ון בטיס, במסד הנתונים הקולנועיים IMDb (באנגלית)
* ג'ון בטיס, באתר AllMusic (באנגלית)
* ג'ון בטיס, באתר MusicBrainz (באנגלית)
* ג'ון בטיס, באתר Discogs (באנגלית)
* ג'ון בטיס, באתר SecondHandSongs

הערות שוליים
------------

1. 1 2  John Bettis | EMI Music Publishing, web.archive.org, ‏2014-12-20
2. 1 2  John Bettis | Songwriters Hall of Fame, www.songhall.org
3. ↑  John Bettis, www.grammy.com
4. ↑  Nashville Songwriters Hall of Fame, www.nashvillesongwritersfoundation.com
5. 1 2  John Bettis Biography (1946-), www.filmreference.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008816737805171
* BIBSYS: 38322
* BNE: XX1086242
* CiNii: DA1319204X
* GND: 134888316
* ISNI: 0000 0000 8095 8411
* LCCN: n94024923
* MusicBrainz: 3241363a-f7c0-4d3d-b154-d0b7132067b4
* VIAF: 16453140
* WorldCat: lccn-n94024923

 |
**דור גליק** (נולד ב-1985) הוא עיתונאי ישראלי, שימש כשליח ערוץ עשר לאירופה עד סגירתו של הערוץ בינואר 2019.

ביוגרפיה
--------

דור גליק גדל בכפר סבא. בצעירותו החל ללמוד את השפה הגרמנית. לפני שירותו הצבאי היה חניך במכינת רבין. שירת בגלי צה"ל ככתב המסקר את ועדות הכנסת, ערביי ישראל ואת תחום הרווחה. לאחר מכן שימש כעורך ומגיש מהדורות חדשות בתחנה. לאחר שחרורו כתב במוסף עיתון הארץ, ובשנת 2010 מונה לכתב אתר ynet בברלין, במקביל ביצע התמחות במחלקת חדשות החוץ של העיתון הגרמני "די ולט" במסגרת מלגת חילופי עיתונאים. לאחר שחזר לישראל היה עורך אתר האינטרנט של מכון גתה והנחה ערבי תרבות בנושאים שקשורים ליחסים בין ישראל לגרמניה. כששב לגרמניה עבר התמחות בפרלמנט הגרמני והיה עוזרו של פולקר בק ממפלגת הירוקים, יו״ר ועדת הידידות הפרלמנטרית ישראל-גרמניה. בשנת 2015 החל לשמש ככתב ערוץ עשר בגרמניה ובאירופה כולה. באפריל 2018 קיים ריאיון עם קנצלרית גרמניה אנגלה מרקל.

לגליק תואר ראשון ביחסים בינלאומיים ובהיסטוריה כללית מהאוניברסיטה העברית ותואר שני בהיסטוריה ותאוריה של היחסים הבינלאומיים מבית הספר לכלכלה של לונדון.

קישורים חיצוניים
----------------

* דור גליק באתר ערוץ עשר
* דוד אברהם‏, ברלינאים, תנוחו, דור גליק לא חושב שאתם נפולת של נמושות, באתר וואלה!‏, 25 במרץ 2016

הערות שוליים
------------
האזור בשליטת מואב בעבר הירדן המזרחיהאזור בשליטת מואב בעבר הירדן המזרחינחלות שבטי ישראלנחלות שבטי ישראל
**שִׂבְמָה** או **שְבָם** הייתה עיר בעבר הירדן המזרחי בשליטתם לסירוגין של האמורי, שבטי ישראל, ומואב, בתקופת המקרא.

תולדותיה
--------

היא הוזכרה בתנ"ך בספר במדבר לראשונה כאחד האתרים באזור ממזרח לירדן, שבו העדיפו בני שבט ראובן ושבט גד להישאר ולהתנחל, מבלי שיצטרפו אל שבטי ישראל בכיבוש הארץ; ועל כך ננזפו על ידי המנהיגים.

" וּמִקְנֶה רַב הָיָה לִבְנֵי רְאוּבֵן וְלִבְנֵי גָד עָצוּם מְאֹד וַיִּרְאוּ אֶת אֶרֶץ יַעְזֵר וְאֶת אֶרֶץ גִּלְעָד וְהִנֵּה הַמָּקוֹם מְקוֹם מִקְנֶה: וַיָּבֹאוּ בְנֵי גָד וּבְנֵי רְאוּבֵן וַיֹּאמְרוּ אֶל מֹשֶׁה וְאֶל אֶלְעָזָר הַכֹּהֵן וְאֶל נְשִׂיאֵי הָעֵדָה לֵאמֹר: עֲטָרוֹת וְדִיבֹן וְיַעְזֵר וְנִמְרָה וְחֶשְׁבּוֹן וְאֶלְעָלֵה וּשְׂבָם וּנְבוֹ וּבְעֹן: הָאָרֶץ אֲשֶׁר הִכָּה ה' לִפְנֵי עֲדַת יִשְׂרָאֵל אֶרֶץ מִקְנֶה הִוא וְלַעֲבָדֶיךָ מִקְנֶה: וַיֹּאמְרוּ אִם מָצָאנוּ חֵן בְּעֵינֶיךָ יֻתַּן אֶת הָאָרֶץ הַזֹּאת לַעֲבָדֶיךָ לַאֲחֻזָּה אַל תַּעֲבִרֵנוּ אֶת הַיַּרְדֵּן:"

לאחר מכן, שבמה הוזכרה בהקשר של מפלת האמורים בראשותו של מלכם סיחון ונמסרה לשבט ראובן:

"וּבְנֵי רְאוּבֵן בָּנוּ אֶת חֶשְׁבּוֹן וְאֶת אֶלְעָלֵא וְאֵת קִרְיָתָיִם: וְאֶת נְבוֹ וְאֶת בַּעַל מְעוֹן מוּסַבֹּת שֵׁם וְאֶת שִׂבְמָה וַיִּקְרְאוּ בְשֵׁמֹת אֶת שְׁמוֹת הֶעָרִים אֲשֶׁר בָּנוּ:"

בתקופת ממלכת יהודה הייתה, כנראה, בידי המואבים, ובה מרכז נודע לגידול גפנים; עובדה הנלמדת מהמילים: "הגפן", "בציר", "יין", "יקבים" ו"ידרוך" שמכוונת לדריכת ענבים בתהליך יצירת היין, המוזכרות בספר ירמיהו בקינה על אירועי מלחמה וחורבן שהנביא מתנבא עליהם:

"שָׁמַעְנוּ גְאוֹן מוֹאָב גֵּאֶה מְאֹד גָּבְהוֹ וּגְאוֹנוֹ וְגַאֲוָתוֹ וְרֻם לִבּוֹ: ... עַל כֵּן עַל מוֹאָב אֲיֵלִיל וּלְמוֹאָב כֻּלֹּה אֶזְעָק אֶל אַנְשֵׁי קִיר חֶרֶשׂ יֶהְגֶּה: מִבְּכִי יַעְזֵר אֶבְכֶּה לָּךְ הַגֶּפֶן שִׂבְמָה נְטִישֹׁתַיִךְ עָבְרוּ יָם עַד יָם יַעְזֵר נָגָעוּ עַל קֵיצֵךְ וְעַל בְּצִירֵךְ שֹׁדֵד נָפָל: וְנֶאֶסְפָה שִׂמְחָה וָגִיל מִכַּרְמֶל וּמֵאֶרֶץ מוֹאָב וְיַיִן מִיקָבִים הִשְׁבַּתִּי לֹא יִדְרֹךְ הֵידָד הֵידָד לֹא הֵידָד:"

ובדומה, גם בספר ישעיהו מוזכרים גידולי הגפן בשבמה, עם מופעי הצער והאבלות בנבואתו של ישעיהו:

"עַל כֵּן אֶבְכֶּה בִּבְכִי יַעְזֵר גֶּפֶן שִׂבְמָה אֲרַיָּוֶךְ דִּמְעָתִי חֶשְׁבּוֹן וְאֶלְעָלֵה כִּי עַל קֵיצֵךְ וְעַל קְצִירֵךְ הֵידָד נָפָל:"

במאה ה-20 הוצע לזהותה בקַרְן אל כִּבְּס, בין הר נבו לבין חשבון.

ראו גם
------

* מואב

לקריאה נוספת
------------

* הערך: שבמה, **לכסיקון מקראי**, (עורכים: מנחם סוליאלי, משה ברכוז), א-ב, תל אביב: הוצאת דביר, תשכ"ה-1965, עמ' 822.
* יוחנן אהרוני, **אטלס כרטא לתקופת המקרא**, ירושלים: הוצאת כרטא, 1974, עמ' 155.

הערות שוליים
------------

1. ↑  ספר במדבר, פרק ל"ב, פסוקים א'–ה'.
2. ↑  ספר במדבר, פרק ל"ב, פסוקים ל"ז–ל"ח.
3. ↑  ספר ירמיהו, פרק מ"ח, פסוקים כ"ט–ל"ג.
4. ↑  ספר ישעיהו, פרק ט"ז, פסוקים ח'–ט'.
**Mad Max Beyond Thunderdome: Original Motion Picture Soundtrack** הוא פסקול הסרט "מקס הזועם וכיפת הרעם", אשר אותו ביצעו טינה טרנר ומוריס ז'אר. במקור, הפסקול הופץ באוגוסט 1985, על ידי חברת התקליטים קפיטול רקורדס, אך במהלך השנים הופץ פעמים נוספות על ידי חברות תקליטים שונות.

עם יציאתו נכנס הפסקול אל המקום ה-41 במצעד הבילבורד 200.

רקע והצלחה
----------

טרנר מופיעה עם השיר "We Don’t Need Another Hero" במהלך הופעה בשנת 2009.
הפסקול מכיל בתוכו שישה שירים ומחולק לשני חלקים כאשר החלק הראשון מכיל שירים שבוצעו על ידי טרנר וז'אר ואילו החלק השני של האלבום מכיל שירים שהוקלטו במקור על ידי התזמורת הפילהרמונית המלכותית. מתוך הפסקול יצאו שני סינגלים.

הסינגל הראשון היה השיר "We Don't Need Another Hero (Thunderdome)" אותו ביצעה טרנר אשר הפך ללהיט ענק והגיע למקום ה-2 בארצות הברית. הסינגל השני מהאלבום היה השיר "One of the Living" אשר גם זכה להצלחה כאשר הגיע למקום ה-15 בארצות הברית.

הפסקול עצמו לא זכה להצלחה גדולה כאשר הגיע למקום ה-41 בלבד במצעד האלבומים האמריקאי, וכן לא זכה להצלחה גם במצעדים אחרים של מדינות אחרות בעולם כאשר לא הצליח להתברג בעשירייה הפותחת באף מדינה.

מהדורה מחודשת
-------------

בשנת 2010, יצאה לפסקול מהדורה מחודשת הכוללת חלק משירי האלבום המקוריים לצד שירים חדשים. שיריה של טרנר לא נכללו בפסקול זה מכיוון שלא קיבלו אישור מחברת התקליטים שלה באותה התקופה.

רשימת רצועות
------------


| Mad Max Beyond Thunderdome |
| --- |
| מס' | שם | משך |
| 1. | We Don't Need Another Hero (Thunderdome) [Extended Version] | 6:09 |
| 2. | One of the Living (Extended Version) | 5:58 |
| 3. | Bartertown | 8:27 |
| 4. | The Children | 2:12 |
| 5. | Coming Home | 15:10 |
| 6. | We Don't Need Another Hero (Thunderdome) [Extended Instrumental] | 6:29 |
| **משך כולל:** | **44:25** |

קישורים חיצוניים
----------------

* ספוטיפיי Mad Max Beyond Thunderdome באתר ספוטיפיי
* MusicBrainz Mad Max Beyond Thunderdome באתר MusicBrainz
* Discogs Mad Max Beyond Thunderdome באתר Discogs

הערות שוליים
------------

1. 1 2 3  Tina Turner, Maurice Jarre - Mad Max Beyond Thunderdome (Original Motion Picture Soundtrack), Discogs (באנגלית)
2. 1 2  Tina Turner | Awards, AllMusic (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: f8c65993-2622-38aa-b8bd-23fef85e9823

 |
**חדקן נודיבנטריס** (שם מדעי: ***Acipenser nudiventris***) הוא מין של דג ממשפחת החדקניים. בעבר הוא היה נפוץ לאורך ים השחור, ימת אראל והים הכספי. כיום הוא מצוי בעיקר בנהר אורל שברוסיה וקזחסטן וכמה אוכלוסיות שלו שרדו בנהר ריוני שבגאורגיה ובסאפיד רוד (אנ') שבאיראן. הוא מצוי גם בימת בלחש בקזחסטן, מעבר לטווח הטבעי שלו, אליה הובא בשנות ה-60 למטרות דיג מסחרי.

דג זה בינוני ביחס לחדקן והוא מגיע לאורך 40 עד 50 ס"מ ולמשקל ממוצע של 8 עד 10 ק"ג אך הדגים הגדולים ביותר הגיעו לאורך 220 סנטימטרים (7.2 רגל) ולמשקל 80 ק"ג. אורך חייו של חדקן יכול להגיע ל-32 שנה והוא נחשב לאחד מהפוריים מבין בני משפחתו, אך למרות זאת מצוי בסכנת הכחדה חמורה. צבעו כחול כהה עם קשקשים עבים לבנים לאורך הצידיים. הראש מסתיים ב"חדק" הפונה מטה ומצידיו שפמות העוזרות לחוש את סביבתו.

החדקן יכול לחיות הן במים מתוקים והן במים מלוחים כמו בים או בים הכספי. הצעירים נולדים במי נהרות רדודים והבוגרים מעדיפים מים עמוקים, בהם הם נצמדים לקרקעית של אבן או חצץ. הם אוכלי דגים בעיקרם. הצעירים ניזונים גם מחרקים ומלרוות שונות.

קישורים חיצוניים
----------------

ויקישיתוף מדיה וקבצים בנושא **חדקן נודיבנטריס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ARKive
* ITIS
* NCBI
* GBIF
 |

הערות שוליים
------------

1. ↑  חדקן נודיבנטריס באתר הרשימה האדומה של IUCN

| חדקנאים |
| --- |
| חדקניים | 

|  |  |
| --- | --- |
| חדקן | חדקן סיבירי • חדקן קצר אף • חדקן יאנגצה • חדקן האגם • חדקן רוסי • חדקן ירוק • חדקן סחלין • חדקן אדריאטי • חדקן נודיבנטריס • חדקן אטלנטי • חדקן פרסי • שטירל • חדקן יפני • חדקן סיני • חדקן זוהר • חדקן אירופי • חדקן לבן |
| הוסו | בלוגה • קלוגה |
| סקפירינכוס | סקפירינכוס אלבוס • סקפירינכוס פלטורינכוס • סקפירינכוס סוטקוסי |
| פסודוסקפירינכוס | חדקן סיר דריה • חדקן גמדי • חדקן אמו דריה |

 |  |
| חדקני שיניים | 

|  |  |
| --- | --- |
| חדקן שיניים אמריקאי (סוג ומין יחיד) | חדקן שיניים אמריקאי |
| חדקן שיניים סיני (סוג ומין יחיד) | חדקן שיניים סיני |

 |
***My Favorite Songwriter, Porter Wagoner*** (בעברית: **כותב השירים האהוב עליי, פורטר ווגונר**) הוא אלבום הסולו העשירי של הזמרת דולי פרטון, אשר יצא ב-2 באוקטובר 1972 על ידי RCA ויקטור. בשנת 2010 האלבום יצא מחדש על גבי דיסק ביחד עם אלבום נוסף של פרטון. בשנת 2011 האלבום יצא בפעם השלישית אך הפעם להורדה דיגיטלית.

כל שירי האלבום נכתבו על ידי פורטר ווגונר ובכך למעשה נגזר שם האלבום. האלבום מחלוק לשני חלקים כאשר כל חלק מכיל חמישה שירים.

ביקורות
-------

במגזין בילבורד כינו את האלבום כ"מלהיב". במגזין קאשבוקס גם נתנו ביקורת חיובית לאלבום כאשר נכתב שם: "דולי פרטון - מה יותר יפה? המראה שלה או הקול שלה? אך מה שלא תהיה התשובה השילוב בין השניים פשוט מדהים. דולי מקרינה את נשמתה הפנימית הן במבטה והן בקולה, והראתה פעם אחר פעם שטוהר הרגש מנצח על טריקים נוצצים של שירה - כישרונה עומד במבחן הזמן. בשם האלבום, דולי קובעת בנחרצות כי פורטר ווגונר הוא כותב השירים האהוב עליה, ומסיבה זו הקליטה אלבום משיריו באופן בלעדי. הצוות של דולי וכתיבתו של פורטר הוא עוד שילוב מושלם. אלבום סופרלטיבי".

הקלטות
------

האלבום הוקלט במספר תאריכים שונים. תחילה הוקלט השיר "Still on Your Mind" ב-12 בינואר 1972. לאחר מכן הוקלטו שני שירים נוספים מהאלבום ב-2 במאי באותה השנה וב-3 וב-4 ובמאי הוקלטו כל של שירי האלבום מלבד השיר "What Ain't to Be, Just Might Happen" שהוקלט ב-19 ביוני באותה השנה.

רשימת רצועות
------------


| *My Favorite Songwriter, Porter Wagoner* |
| --- |
| מס' | שם | משך |
| 1. | Everything Is Beautiful (In Its Own Way) | 3:09 |
| 2. | Lonely Comin' Down | 3:10 |
| 3. | Do You Hear The Robins Sing | 2:26 |
| 4. | What Ain't To Be, Just Might Happen | 2:12 |
| 5. | The Bird That Never Flew | 3:12 |
| 6. | Comes And Goes | 3:15 |
| 7. | Washday Blues | 2:04 |
| 8. | When I Sing For Him | 2:57 |
| 9. | He Left Me Love | 2:56 |
| 10. | Oh, He's Everywhere | 3:01 |
| 11. | Still On Your Mind | 2:41 |
| 12. | Just As Good As Gone | 2:27 |
| **משך כולל:** | **33:36** |

קישורים חיצוניים
----------------

* ספוטיפיי My Favorite Songwriter, Porter Wagoner באתר ספוטיפיי
* MusicBrainz My Favorite Songwriter, Porter Wagoner באתר MusicBrainz
* AllMusic My Favorite Songwriter, Porter Wagoner באתר AllMusic

הערות שוליים
------------

1. 1 2  *My Favorite Songwriter, Porter Wagoner*, נבדק ב-2021-03-27
2. ↑

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: e9708baa-37ef-456e-9bf4-126be29dbd84

 |
***We Found It*** (בעברית: **מצאנו את זה**) הוא האלבום המשותף התשיעי של המזרים דולי פרטון ופורטר ווגונר, אשר יצא ב-12 בפברואר 1993 על ידי RCA ויקטור. האלבום לא זכה להצלחה בניגוד לאלבומיהם הקודמים של הצמד כאשר הגיע למקום ה-20 בלבד במצעדי אלבומי הקאנטרי האמריקאי. גם הסינגל הראשון לא זכה להצלחה בניגוד לשיריהם הקודמים של הצמד כאשר הגיע למקום ה-30 בלבד במצעד שירי הקאנטרי.

הקלטות
------

הקלטות האלבום החלו ב-28 באפריל בסטודיו בי של RCA בנאשוויל, טנסי. ב-28 באפריל הקליטו השניים שני שירים לאלבום. לאחר מכן הם נפגשו שוב ב-21 וב-22 באוגוסט והקליטו שישה שירים נוספים. לאחר מכן הם נפגשו ב-29 בנובמבר ליום אחרון של ההקלטות והקליטו שיר נוסף ועוד שיר שהקליטו מחדש.

ביקורות
-------

בילבורד נתנו ביקורת חיובית לאלבום: "הכל חומר מקורי, שנכתב באופן אינדיבידואלי וביחד על ידי הצמד, והם מצליחים לערבב אהבה ואושר לתערובת מושלמת. חלק מהחומרים הם הטובים ביותר שלהם עד היום, וזה אומר הרבה מאוד". השירים: "I've Been Married (Just as Long as You Have)" ,"Sweet Rachel Ann" ו-"I Am Always Waiting" הם הטובים ביותר באלבום.

רשימת רצועות
------------


| *We Found It* |
| --- |
| מס' | שם | משך |
| 1. | Love City | 2:01 |
| 2. | Between Us | 1:50 |
| 3. | We Found It | 2:33 |
| 4. | Satan's River | 2:38 |
| 5. | I've Been Married (Just as Long as You Have) | 2:46 |
| 6. | I Am Always Waiting | 2:18 |
| 7. | Sweet Rachel Ann | 2:55 |
| 8. | That's When Love Will Mean the Most | 1:58 |
| 9. | Love Have Mercy On Us | 2:55 |
| 10. | How Close They Must Be | 2:29 |
| **משך כולל:** | **24:28** |

קישורים חיצוניים
----------------

* MusicBrainz We Found It באתר MusicBrainz
* Discogs We Found It באתר Discogs

הערות שוליים
------------

1. ↑  *We Found It*, נבדק ב-2021-03-27

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 61e091dd-39ab-3b74-9a19-55e3ac885bea

 |
**Stone Cold Crazy** הוא השיר השביעי באלבומם השלישי של להקת קווין, Sheer Heart Attack שיצא ב-1974. השיר מעולם לא יצא כסינגל, אך זכה להצלחה גדולה ומסחררת.[דרוש מקור] השיר בוצע בהופעות הלהקה בין 78–1974. השיר נמצא גם באלבום האוסף של הלהקה, Classic Queen. הקרדיט של השיר ניתן לכל חברי הלהקה אף על פי שפרדי מרקיורי הסולן, ביצע את השיר עם הלהקה שלו Ibex לפני שהגיע לקווין.

זהו השיר הראשון של הלהקה שבוצע בהופעות הלהקה בשנות ה-70, כשהלהקה ביצעה את השיר מדי פעם המילים והמוזיקה השתנו.

גרסאות מוקדמות של השיר כגון: דמואים ובוטלגים לא נמצאים. השיר מאופיין בסגנון ת'ראש מטאל.

המגזין Q תיאר את השיר כשיר הת'ראש מטאל לפני שהז'אנר הומצא.

בערוץ VH1, השיר דורג במקום ה-38 ברשימת שירי ההארד רוק הטובים ביותר של כל הזמנים.

לשיר הייתה גרסת כיסוי של להקת מטאליקה באלבום Garage Inc. גרסת הכיסוי נמצאת גם במשחק הווידאו, Guitar Hero: Metallica. השיר נוגן על ידי הלהקה עם טומי איומי מבלאק סבאת' בהופעה לזכר הסולן פרדי מרקיורי.

קישורים חיצוניים
----------------

* מידע על היצירה "Stone Cold Crazy" באתר מיוזיק בריינז
* גרסאות נוספות ל"Stone Cold Crazy" באתר SecondHandSongs

|  |  |  |
| --- | --- | --- |
| **הקודם**:**1990: מטאליקה - "One"** | **פרס הגראמי לביצוע המטאל הטוב ביותר** **1991: מטאליקה - "Stone Cold Crazy"** | **הבא**:**1992: מטאליקה - *Metallica*** |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 480b5293-04fd-3de7-b8e7-103e8881f6a6

 |
**אוגוסטו דה קוסטה** (בפורטוגזית: **Augusto da Costa**;‏ 22 באוקטובר 1920 – 1 במרץ 2004) היה כדורגלן ברזילאי, ששיחק בעמדת הבלם.

ביוגרפיה
--------

אוגוסטו עשה את הופעת הבכורה שלו בשנת 1936 במדי סאו קריסטובאו. לאחר שמונה שנים בה עזב אותה ובשנת 1945 השיג זימון לנבחרת ברזיל ואת המעבר למועדון ואסקו דה גאמה. הוא זכה עם ואסקו ב-5 תוארי אליפות ריו דה ז'ניירו ובטורניר שקדם לקופה ליברטדורס, אליפות דרום אמריקה לאלופות בשנת 1948. אוגוסטו הוא למעשה מי שתיכל ופצע קשות את דונדיניו, אביו של אגדת הכדורגל פלה, פציעת ברך שממנה לא היה יכול לחזור לשחק.

במדים הלאומיים ערך 18 הופעות וכבש שער אחד. לאחר שסיים במקום השני בקופה אמריקה 1946 הוא זכה עימה בתואר שלוש שנים לאחר מכן. אוגוסטו היה לקפטן הנבחרת במונדיאל 1950 אותו אירחה והייתה פייבוריטית לזכייה, אך הפסידו במשחק המכריע 2–1 לאורוגוואי במשחק שכונה בשם "מרקנאסו".

תארים
-----

ואסקו דה גאמה
* אליפות ריו דה ז'ניירו (5): 1945, 1947, 1949, 1950, 1952
* אליפות דרום אמריקה לאלופות: 1948

נבחרת ברזיל
* סגנית גביע העולם: 1950
* קופה אמריקה: 1949
	+ סגנית: 1946
* קופה ריו ברנקו: 1947

קישורים חיצוניים
----------------

ויקישיתוף מדיה וקבצים בנושא **אוגוסטו דה קוסטה** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
**חלל הבטן** (באנגלית: **Abdominal cavity**) הוא החלל הגדול ביותר בגוף האדם וברוב בעלי החיים. בחלל זה, נמצאים איברים פנימיים רבים.

את החלל תוחמים ארבעה גבולות: הגבול העליון מצוי מתחת לסרעפת, הגבול התחתון באגן הירכיים, הגבול הקדמי מצוי בשרירי הבטן, וגבולו האחורי של החלל מצוי בעמוד השדרה. בחלל הבטן ישנן חמש מערכות עיקריות: מערכת השתן, מערכת העיכול, מערכת הדם, מערכת הלימפה ומערכת ההפרשה הפנימית (האנדוקרינית). לדוגמה, בלוטות יותרת הכליה הן חלק ממערכת ההפרשה הפנימית אשר משגיחה על סביבה פנימית קבועה בגוף.

איברים
------

האיברים העיקריים הנכללים בחלל הבטן הם הקיבה, המעי הדק, המעי הגס, הכליות, הטחול, הכבד, התריסריון, כיס המרה, הלבלב והתוספתן. דרך חלל הבטן עובר אבי העורקים, נהוג גם לקרוא לו אבי העורקים הבטני והוא מתפצל לעורקים קטנים יותר המספקים דם לכל איברי חלל הבטן. את האיברים עוטף קרום ה**צפק.**

הצפק
----

 ערך מורחב –  **צפק**  

הצפק הוא שק אנדותליאלי בעל עמידות גבוהה בפני זיהומים. במקרה של זיהום, התאים הבלעניים (פגוציטים) מעכלים את החיידקים והנגיפים המזוהמים. הצפק הוא קרום נסיובי דו-שכבתי שמרפד את דפנות חלל הבטן ועוטף את איברי הבטן. הצפק נחלק לשני חלקים. שכבה המצויה בדפנות הבטן ושכבה העוטפת את איברי הבטן השונים. בין שתי השכבות יש מרווח המכיל קרום נסיובי, קרום חלק ושקוף שמרפד חללים גדולים מסוימים בבטן. בנוסף, נוזל מאפשר אי חיכוך של האיברים בתוך החללים שלהם. בצפק נמצאים רשת כלי דם נימיים וכלי לימפה רבים.

אנטומיה ופיזיולוגיה
-------------------

מקובל בתחום הרפואה לחלק את הבטן לארבעה חלקים. החלוקה לרבעים של הבטן מקלה על הרופא והחובשים, להבין בצורה שהיא לרוב מדויקת, מה הוא מקור הכאב.

חלוקה לרבעים של חלל הבטן
* **רביע שמאלי עליון (LUQ) –** החלק השמאלי של הכבד, טחול, זנב הלבלב, קיבה, כליה שמאלית, המעי הגס הרוחבי.
* **רביע ימני עליון (RUQ) –** החלק הימני של הכבד, כיס המרה, ראש הלבלב, כליה ימנית, המעי הגס הרוחבי, התריסריון וחלק מהמעי הדק.
* **רביע שמאלי תחתון (LLQ) –** החלק השמאלי של המעי הדק, המעי הגס היורד, את המחצית השמאלית של מערכת הרבייה הנשית, ואת השופכן השמאלי.
* **רביע ימני תחתון (RLQ) –** החלק הימני של המעי הדק, המעי הגס העולה (המעי האטום), תוספתן, את החצי הימני של מערכת הרבייה הנשית, ואת השופכן הימני.

ראו גם
------

* גוף האדם
* מערכת העיכול

קישורים חיצוניים
----------------

ויקישיתוף מדיה וקבצים בנושא **חלל הבטן** בוויקישיתוף
* חלל הבטן, באתר אנציקלופדיה בריטניקה (באנגלית)

הערות שוליים
------------

1. ↑  אנטומיה ופיזיולוגיה של הגוף - מזור, באתר www.medical-marketing.co.il
2. ↑  Mapping the Body | Boundless Anatomy and Physiology, courses.lumenlearning.com
3. ↑  כירורגיה של הצפק - מבוא - Peritoneal surgery - introduction – ויקירפואה, באתר www.wikirefua.org.il
4. ↑  Infomed.co.il, Infomed
5. ↑  Infomed.co.il, Infomed
6. ↑  Mapping the Body | Boundless Anatomy and Physiology, courses.lumenlearning.com

|  |  |
| --- | --- |
| בקרת זהויות עריכת הנתון בוויקינתונים | 
* TA98: A01.1.00.051

 |
פירוש נוסף ערך זה עוסק בקונפדרציית שבטים ערבים. אם התכוונתם למשמעות אחרת, ראו חלף (פירושונים).
**חִלְף** (בערבית: حلف قبلي) הוא מונח המתאר קונפדרציה של מספר שבטים, מדיניות שהייתה נפוצה בחצי האי ערב בתקופה הטרום אסלאמית.

החיים במדבריות חצי האי ערב היו קשים מאוד ושבט יחיד התקשה לשרוד לבדו. לכן מדי פעם היו מספר שבטים מתאחדים ביחד וכורתים ברית. הברית הייתה יכולה להיות מבוססת על אינטרסים כלכליים משותפים כמו סיוע הדדי במסחר, או על אינטרס ביטחוני כמו אויב משותף. קונפדרציית השבטים המאוגדים בחלף נקראה בשם המיוחד לה, בדרך כלל על שם אב קדמון משותף.

סיבה נוספת לקיום קונפדרציה הייתה רצונו של שבט חלש יותר לקבל חסות משבט חזק ובעל השפעה. בגלל שינויים פנימיים במבנה השבטים, במסחר ובעוצמתם, הבריתות האלה לא היו קבועות ולא נמשכו תקופות ארוכות.

כאשר מוחמד עלה לשלטון בעיר מדינה וניסח את עקרונות האסלאם, הוא קבע כי כל המוסלמים הם אומה אחת ואסר על חלף. הוא טען כי אין צורך בבריתות בין שבטים, משום שאין יותר שבטים באסלאם.

הערות שוליים
------------

1. ↑  Irfan Shahîd, **Rome and the Arabs: A Prolegomenon to the Study of Byzantium and the Arabs**, Dumbarton Oaks, 1984, 139-140.
2. ↑  Ignac Goldziher, **Muslim Studies**, Volume 1, ed. M Stern, tr. by C. R. Barber, Transaction Publishers, 1971, pp. 65-67.
**יעל נתנאל** (נולדה ב-9 באפריל 1963) היא שחיינית עבר ישראלית, שיאנית ישראל בשחייה במשחי השליחות.

ביוגרפיה
--------

נתנאל גדלה בקיבוץ חצרים והתאמנה בקבוצת השחייה של הקיבוץ ובהמשך בקבוצת השחייה הפועל בני שמעון בהדרכת אברי גביש.

### 1976

באליפות ישראל בשחייה באוקטובר 1976 זכתה נתנאל ב-4 מדליות אישיות, 2 כסף ו-2 ארד. מדליות כסף, במשחה ל-100 מטר גב בתוצאה של 1:16.4 דקות, אחרי ליז בוכשטבר מהפועל חולון/בת-ים (1:12.9 דקות) ולפני נטע יוסף מהפועל בית ברל (1:16.7 דקות) ובמשחה ל-200 מטר גב בתוצאה של 2:43.9 דקות, אחרי ליז בוכשטבר שקבעה שיא ישראלי חדש של 2:35.8 דקות, שיפור לשיאה הישראלי הקודם שעמד על 2:39.2 דקות ולפני נטע יוסף (2:45.0 דקות). מדליות ארד, במשחה ל-200 מטר חופשי בתוצאה של 2:24.7 דקות, אחרי אסנת ארליך שקבעה שיא ישראלי חדש של 2:18.6 דקות, ואיריס קרפ (2:19.7 דקות), שתיהן מהפועל חולון/בת ים ובמשחה ל-200 מטר מעורב אישי בתוצאה של 2:45.6 דקות, אחרי תמר מייסנר מהפועל קריית טבעון (2:38.5 דקות) וטובה אברמוב מהפועל בת ים (2:43.0 דקות).

### 1979

בתחרויות השחייה של כינוס הפועל ה-11 שנערכו בבריכת השחייה של אוניברסיטת תל אביב במאי 1979, בהשתתפות טובי הספורטאים בעולם כהכנה לאולימפיאדה, קבעה נתנאל במשחה שליחות 4x100 מטר מעורב ביחד עם ליז בוכשטבר, ענת פרקש ונטע יוסף שיא ישראלי חדש של 4:49.04 דקות.

בתחרות שמונה האומות שנערכה בבלגיה ביולי אותה שנה סיימה נתנאל 3 פעמים במקום שביעי במשחה ל-100 מטר חופשי בתוצאה של 1:03.86 דקות, במשחה שליחות 4x100 מטר חופשי ביחד עם ליאור בירקאן, רונית גבאי ונטע יוסף בתוצאה של 4:17.04 דקות ובמשחה שליחות 4x100 מטר מעורב ביחד עם ליז בוכשטבר, מירב הדר ונטע יוסף בשיא ישראלי חדש של 4:48.03 דקות.

באליפות ישראל שנערכה בסוף אוגוסט אותה שנה היא סיימה במקום רביעי במשחה ל-100 מטר חופשי בתוצאה של 1:03.58 דקות.

### 1980

בתחרות שמונה האומות שנערכה באדינבורו, סקוטלנד ביולי 1980 קבעה נתנאל במשחה שליות 4x100 מטר חופשי ביחד עם עופרה מוניוז, מירב הדר וליאור בירקאן שיא ישראלי חדש של 4:12.67 דקות. שבוע לאחר מכן, בתחרות שנערכה בדרמשטט, גרמניה הרביעייה שיפרה את השיא הישראלי והעמידה אותו על תוצאה של 4:12.57 דקות.

באליפות ישראל שנערכה בסוף אוגוסט אותה שנה היא סיימה במקום רביעי במשחה ל-100 מטר פרפר בתוצאה של 1:09.50 דקות, במקום חמישי במשחה ל-100 מטר חופשי בתוצאה של 1:03.18 דקות, במקום חמישי במשחה ל-200 מטר מעורב אישי בתוצאה של 2:39.56 דקות ובמקום שישי במשחה ל-200 מטר פרפר בתוצאה של 2:43.47 דקות.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* אלכס פרלסמן, 14 שחייניות בסגל הנשים של ישראל, מעריב, 11 בדצמבר 1978

הערות שוליים
------------

1. ↑  4 שיאי בוגרים נקבעו בסיום אליפות השחייה, דבר, 12 באוקטובר 1976
2. ↑  יעקב פתאל, שני שיאים, תוצאה השווה לשיא ו-2 שיאי נוער, דבר, 10 באוקטובר 1976
3. ↑  אורי ירון, אסנת ארליך וחברותיה קבעו שני שיאי חתירה, מעריב, 11 באוקטובר 1976
4. ↑  התוצאות בסוף השבוע, מעריב, 26 באוגוסט 1979
5. ↑  שיאים לליאור ולשליחות אך רק מדליית זהב אחת, מעריב, 6 ביולי 1980
6. ↑  כל התוצאות כל המנצחים, מעריב, 31 באוגוסט 1980
7. ↑  מנצחי היום הראשון באליפות ישראל בשחייה, מעריב, 28 באוגוסט 1980
במדעי המחשב, בהקשר של אחסון נתונים והעברתם, **סריאליזציה** (באנגלית: **serialization** ובעברית: **סִדרוּת** לפי החלטת האקדמיה ללשון העברית) היא תהליך של תרגום מבני נתונים או מצב של אובייקטים, לפורמט שניתן לאחסן אותו (לדוגמה, בקובץ או בחוצץ בזיכרון) או להעביר אותו על גבי רשת מחשבים, ולאחר מכן "להקים אותו לתחייה" באותה סביבת מחשוב או בסביבה שונה. 

כאשר רצף הביטים שנוצר בתהליך נקרא חזרה בהתאם לפורמט הסריאליזציה, ניתן להשתמש בו ליצירת העתק זהה סמנטית לאובייקט המקורי. עבור אובייקטים מורכבים העושים שימוש נרחב בהפניות לאובייקטים אחרים (references), התהליך הזה אינו פשוט. סריאליזציה של אובייקטים של תכנות מונחה-עצמים אינה כוללת את המתודות השייכות להם, אשר קודם לכן היו חלק בלתי נפרד מהאובייקט.

תהליך הסריאליזציה של אובייקטים נקרא גם **deflating** (הוצאת אוויר) או **marshalling**. הפעולה ההפוכה, של יצירת מבנה נתונים מרצף של בתים נקראת **deserialization** או **inflating** (ניפוח) או **unmarshalling**.

שימושים
-------

סריאליזציה מאפשרת:

* שימור אובייקטים (persistence), לדוגמה לצורך כתיבת משתני המחלקה שלהם לקובץ על הדיסק, או על ידי שמירתם בבסיס נתונים.
* הפעלת פרוצדורות מרוחקות (RPC), למשל באמצעות SOAP.
* ביזור של אובייקטים, בייחוד בתכנות מונחה-רכיבים כמו COM ,CORBA, וכדומה.
* זיהוי שינויים בנתונים המשתנים בזמן.

עבור חלק מהשירותים הנ"ל, על מנת שיהיו שימושיים, יש לשמור על חוסר תלות בארכיטקטורת המחשב. לדוגמה, על מנת לנצל ביזור באופן האופטימלי, גם אם מחשב היעד פועל על גבי ארכיטקטורת חומרה שונה מזו של מחשב המקור, הוא אמור להיות מסוגל לבנות מחדש אובייקט מזרם הנתונים שהתקבל מהסריאליזציה, ללא תלות בסדר הבתים (endianness). המשמעות של כך היא שהעתקה פשוטה (ומהירה יותר יחסית) של מבני נתונים כפי שהם מאורגנים בזיכרון לפני הסריאליזציה לא תעבוד בצורה אמינה עבור כל הארכיטקטורות. ביצוע סריאליזציה לפורמט שאינו תלוי בארכיטקטורה פותר את הבעיות הנובעות מהבדלים בסדר בתים, סידור הזיכרון, או פשוט האופן השונה שבו מבני נתונים מיוצגים בשפות תכנות שונות.

פורמטים של סריאליזציה
---------------------

ב-1987 פרסמה סאן מיקרוסיסטמס את פורמט הסריאליציה External Data Representation (‏XDR). בסוף שנות התשעים החל להיות רווח השימוש ב-XML, פורמט טקסטואלי הקריא גם לאדם, והנתמך על ידי שפות שונות. השימוש בפורמט טקסטואלי ביחס לפורמט בינארי, הופך את המידע לפחות קומפקטי. מתחילת המאה ה-21 נעשה שימוש רב ב-XML במסגרת AJAX ביישומים אינטרנטיים.

פורמט סריאליזציה נפוץ נוסף הוא JSON, המבוסס על תחביר של JavaScript. פורמט זה גם הוא טקסטואלי, אך קומפקטי יותר מ-XML. הפורמט נתמך על ידי שפות מגוונות, ונפוץ אף הוא בתקשורת שרת-לקוח ביישומים אינטרנטיים. פורמט מקובל נוסף הוא YAML.

לסריאליציה המיועדת ליישומים מדעיים עתירי נפח קיימים סטנדרטים בינאריים ייעודיים, כדוגמת HDF או NetCDF.

ראו גם
------

* Persistence
* Hibernate

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סריאליזציה** |

הערות שוליים
------------

1. ↑  סִדְרוּת במילון טכנולוגיית המידע: ארגון נתונים (השלמות) (תשע"ד), באתר האקדמיה ללשון העברית
**יעל ספרדי** (שם מדעי: *Capra pyrenaica hispanica*; קרוי גם **יעל בקיט**), הוא אחד מארבעה תת-המינים של יעל איברי החי במזרח חצי האי האיברי. תואר מדעית לראשונה בשנת 1848 על ידי הבוטנאי הצרפתי וילהלם פיליפ שימפר.

מאפיינים
--------

תת-מין זה מצוי בעיקר ברכסי ההרים המזרחיים והדרומיים של ספרד, אולם הובא גם לצפון-מזרח ולמרכז ספרד, וייתכן שבעתיד ישוחרר אף בתחומי המחיה ההיסטוריים של יעל הפירנאים שנכחד. פירוש שמו המדעי "hispanica" הוא "ספרדי", ומתייחס לכך שזהו תת-המין הנפוץ בספרד. לעיתים קרוי "יעל ספרדי מזרחי" על מנת להבדילו מיעל גראדוס המכונה גם "יעל ספרדי מערבי".

ליעל הספרדי זוג קרניים גדולות, ארוכות וספירליות, כשקרני הנקבות קטנות וישרות יותר. יש לו פרווה בעלת צבע חום-אפרפר, או חום בהיר עם גוון אדמדם, והיא משתנה בין בהיר לכהה בין העונות. לזכר היעל סימונים שחורים בינוניים סביב החזה, המותניים, ארבעת הרגליים, החרטום והלוע, - קטנים משל יעל גראדוס אך גדולים משל יעל פורטוגזי. הנקבה חסרת סימונים ופרוותה בצבע אחיד יותר.

התפוצה הטבעית של היעל הספרדי היא בקהילות האוטונומיות הספרדיות: אנדלוסיה, מורסיה, קסטיליה-לה מנצ'ה, ולנסיה ודרום קטלוניה ואראגון. הוא הובאה גם לאזורים צפוניים יותר בשני המחוזות האחרונים.

בין רכסי ההרים שבהם הוא מצוי ניתן למנות את: סיירה נבדה, סיירה אלקרס, סיירה מורנה, סיירה דה קזורלה, סיירה דה גראזאלמה, סרניה דה קוונקה, הרי אנדלוסיה, מזרח הרי איבריה ובמונטס דה טולדו.

ההעדפות בית הגידול והאקולוגיה שלו זהים לתת-המינים האחרים.

גלריה
-----

* נקבת יעל ספרדי בהרי סיירה נבדה.נקבת יעל ספרדי בהרי סיירה נבדה.
* זוג זכרים ביער הררי באזור הרכס האיברי.זוג זכרים ביער הררי באזור הרכס האיברי.

ראו גם
------

* יעל איברי

קישורים חיצוניים
----------------

ויקישיתוף מדיה וקבצים בנושא **יעל ספרדי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
* NCBI
* GBIF
 |
**ז'אן ת'ארו** (בצרפתית: **Jean Tharaud**;‏ 9 במאי 1877 – 8 באפריל 1952) היה סופר ועיתונאי צרפתי שנודע בשל הספרים שכתב יחד עם אחיו, ז'רום, ובשל דעותיו הלאומניות והאנטישמיות.

ביוגרפיה
--------

ת'ארו נולד במחוז אוט-ויין שבצרפת, שלוש שנים לאחר אחיו ז'רום. השניים גדלו באַנגוּלֵם, ולקראת סוף שנות ה-90 של המאה ה-19. לאחר שנחשפו על ידי שארל פגי במקביל למשפט דרייפוס, הפכו השניים למזכיריו ולבני חסותו של הסופר מוריס בארס.

בשנת 1906 זכו בפרס גונקור על ספרם "דינגלי, הסופר המהולל" (Dingley, l'illustre écrivain), וזכו לפרסום רב. ההצלחות המסחריות הגדולות שהושגו בצרפת, הובילו לתרגום ספריהם לשפות זרות ברחבי אירופה ובארצות הברית. בשנת 1919 זכו השניים בפרס הספרות הגדול של האקדמיה הצרפתית. השניים עבדו יחד כמעט 50 שנים, וכתבו בצוותא עשרות ספרים.

לאחר מלחמת העולם הראשונה החל לכתוב מאמרים בעיתון לה פיגארו, בו חשף את קיומם של מחנות ריכוז בצרפת עבור צוענים.

האחים טיילו במדינות רבות, בהן ארץ ישראל, סוריה העות'מאנית, איראן, מרוקו, רומניה, גרמניה, איטליה, אתיופיה והודו-סין.

ת'ארו נבחר לחבר האקדמיה הצרפתית ב-1946, בעוד שאחיו, ז'רום, נבחר לכך עוד קודם לכן, ב-1938.

### אנטישמיות

בהתאם לערכי התקופה בצרפת, ספריהם של האחים מלאים בלאומיות, גזענות ואנטישמיות. הם היו תלמידיו של מוריס בארס, שהדהד אנטישמיות נלהבת והיה מראשי התומכים במשפט דרייפוס. בספריהם הם כותבים מתארים את היהודים כ"בעלי ידיים עצבניות ארוכות... כל אחת מהאצבעות הארוכות והרזות האלה, המסתיימות בציפורניים שחורות... צללו בקדחתנות לזקנים, כדי לחפש כינה או רעיון". העיתונאי רנה יוהנה כתב על ספרם ש"זה הרומן האנטישמי הנורא ביותר שאני מכיר". באחד מספריהם הם תיארו את המלאח במרקש כ"אחד המקומות הנוראים ביותר בעולם".

קישורים חיצוניים
----------------

ויקישיתוף מדיה וקבצים בנושא **ז'אן ת'ארו** בוויקישיתוף
* ז'אן ת'ארו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268693105171
* BNE: XX1135631
* BnF: cb11926313w (data)
* CANTIC: a1141571x
* GND: 118801759
* ISNI: 0000 0001 2137 9978
* LCCN: n83067918
* The Léonore id LH//2645/39 is not valid.
* NKC: jn19981002207
* NLA: 35992061
* NLG: 102984
* NTA: 070203245
* SELIBR: 367447
* SNAC: w6d514sm
* SUDOC: 02715873X
* Trove: 1176466
* VcBA: 495/272589
* VIAF: 68936385
* WorldCat: lccn-n83067918

 |
שיטת סנגל (Senegalia senegal). גומי ערבי הוא השרף המופק מקליפת העץ
**גומי ערבי** או "גאם ערביק" כפי שהוא לעיתים מכונה בישראל, ומשווק גם תחת הכינוי "**אקציה גאם**", הוא סוג של שרף המופרש מקליפת עץ הסנגליית סנגל. זהו עץ שיטה נשיר קטן שמוצאו באזורים מדבריים למחצה באפריקה שמדרום לסהרה. מכל עץ מופקים 200–300 גרם שרף על ידי חיתוך בקליפה. השרף הוא תערובת של רב-סוכרים וגליקופרוטאינים. גומי ערבי מסיס מאוד במים וניתן להגיע לתמיסה בריכוז משקלי של 55%, בניגוד לשרפים אחרים החומר מסיס גם במים קרים. החומר הגולמי שקוף או צהוב בהיר.
איכות החומר משתנה בין זנים שונים של עצי השיטה ואפילו בין עצים שונים מאותו זן. האיכות תלויה גם בתנאי מזג האוויר, הקרקע ואופן ההפקה.

| מרכיב | ריכוז | הערות |
| --- | --- | --- |
| לחות | 13%-15% | אחוז משקלי |
| חלבון | 1.8%-3% | נקבע לפי תכולת החנקן בשרף |
| סידן | 0.7 גרם ל 100 גרם |  |
| מגנזיום | 0.2 גרם ל 100 גרם |  |
| אשלגן | 0.95 גרם ל 100 גרם |  |
| נתרן | 0.014 גרם ל 100 גרם |  |
| ברזל | 0.001 גרם ל 100 גרם |  |
| זרחן | 0.6 גרם ל 100 גרם |  |
| חומציות | 4-4.4 | בתמיסה של 25% שרף במים. |

שימושים
-------

### תוסף מזון

כדרכם של שרפים, החומר דביק וצמיג ולכן משמש בתעשיית המזון כחומר מקשה בסוכריות או להעלאת הצמיגות של סירופים (להקנות לסירופ זרימה "דבשית"). גומי ערבי הוא גם חומר מתחלב (אמולסיפייר) המאפשר פיזור שמנים בפאזה מיימית. יתרון נוסף של גומי ערבי בתעשיית המזון הוא העדר טעם לוואי. ברשימת המרכיבים של מוצרי מזון יקרא בדרך כלל במספר E‏: "**E414**".

### דבק

בנוסף, משמש השרף כדבק להצמדת פיגמנטים (בצבעים, משחות נעליים ותכשירים קוסמטיים). בשל מסיסותו במים הוא החומר המקשה בצבעי מים, הפיגמנט מעורב ומפוזר בשרף, המים משמשים לדילול ואחרי הצביעה והתנדפות המים הגומי הערבי הוא שמדביק את הפיגמנטים לנייר. בשל דביקותו משמש השרף כמרכיב בדיו סת"ם.
שימוש נוסף בגומי ערבי הוא כדבק להדבקה של בול למעטפה. גומי ערבי נמרח על צידו האחורי של גיליון הבולים לאחר שלב ההדפסה באמצעות מכבש דפוס. בעיה בבולים שנמרחו בגומי ערבי היא נטייה להתעוות או להתגלגל בשל שוני בספיחת לחות מהאוויר בגומי לעומת הנייר. בעיה זו נפתרה על ידי "הדפסת" השרף על הבול בצורה לא רציפה כך שהתנפחות או התכווצות של הדבק לא יעוותו את הבול.

### אמצעי מניעה

תערובת גומי ערבי, דבש, ותמרים המוספגים בצמר גפן המוחדר לנרתיק לפני המשגל צוינה בפפירוס אברס (בערך 1500 לפני הספירה) כאמצעי למניעת הריון.
סביר שאמצעי זה היה אכן יעיל הן בשל החסימה המכנית שמקנה הנוזל הצמיג והן בשל הפרשת חומצה לקטית (חומצת חלב) מהגומי הערבי. חומצה לקטית היא החומר הפעיל גם בג'לים קוטלי זרע מודרניים.

ייצור
-----

גומי ערבי מהווה אחד מענפי הייצוא החשובים של מדינות כסודאן (המספקת כ-70% מהתצרוכת העולמית) וצ'אד. הצריכה העולמית בשנת 2000 הייתה מעל 100,000 טונות. הקטנה משמעותית בייצור עקב בצורת ב-1970 ו-1985 הביאה לניסיונות לפתח את השרף בשיטות הנדסה גנטית.

ראו גם
------

* שרף
* מור (עץ)
* ענבר
* לבונה
* מסטיקא

קישורים חיצוניים
----------------

ויקישיתוף מדיה וקבצים בנושא **גומי ערבי** בוויקישיתוף

הערות שוליים
------------

1. ↑  נתונים של הרכב השרף נלקחו מ:  
:Dagnew Yebeyen et al; Characteristics and quality of gum arabic from naturally grown Acacia
senegal (Linne) Willd. trees in the Central Rift Valley of Ethiopia; Food Hydrocolloids 2007
2. ↑  United States Patent 6,639,050

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545836905171
* BnF: cb12261217j (data)
* LCCN: sh85057900

 |